Music Box თბილისი
Music Box თბილისი — სადღეღამისო ინტერაქტიული მუსიკალური ტელევიზიაა. იგი საერთაშორისო ქსელ Music Box Group–ის ნაწილია. პირველად ის 1996 წელს უნგრეთში ჩამოყალიბდა, შემდეგ კი არხები გახსნა რუმინეთში, დიდ ბრიტანეთში, იტალიაში, ისრაელში, რუსეთსა და სხვა ქვეყნებში. მისი მაყურებელი არა მხოლოდ უყურებს, არამედ თავად მართავს ტელევიზიას და ქმნის საკუთარ ეთერს. 2005 წელს პოპულარულ სატელევიზიო ქსელში ჩაერთო საქართველოც. Music Box თბილისი (მდებარე თბილისში, მარშალ გელოვანის 2-ში) ჩამოყალიბდა უახლესი საინფორმაციო ტექნოლოგიების გამოყენებით. მობილურითა და ქალაქის ტელეფონით მაყურებელი აგზავნის სასურველი კლიპის კოდს. კოდები მუდმივად ტრიალებს მორბენალ სტრიქონში. კლიპების ბაზა მდიდარი და მუდმივად განახლებადია. ის შეიცავს როგორც თანამედროვე პოპულარულ სიმღერებს, ასევე სხვადასხვა დროის ჰიტებს. Music Box-ის ტელეაუდიტორიაა ახალგაზრდა და აქტიური თაობა, მობილური კავშირისა და ინტერნეტის ინტენსიური მომხმარებელი. ტელევიზიის დევიზია ვუყურებ, რასაც მინდა.